Бабыгуей Олег и зи чэзу текIуэныгъэ
Рязань дэт «Академия единоборств» спорткомплексым щекIуэкIащ УФ-м и МВД-м дзюдомкIэ и чемпионат. Абы хэтащ къэралым и щIыналъэ куэдым къикIа спортсмен 400-м щIигъу.
Зи хьэлъагъыр килограмм 73-м нэблагъэхэм я гупым щригъэкIуэкIа зэIущIитхуми щытекIуа ди лъэпкъэгъу Бабыгуей Олег кIэух зэпэщIэтыныгъэм къыщыхуэзащ Красноярск щыщ Ондар Саян. ЗэIущIэм и япэ дакъикъэр екIуэкIыу арат адыгэ щIалэм и хьэрхуэрэгъур щытридзам. Бабыгуейм фIы дыдэу къехъулIэ IэмалымкIэ красноярскдэсым и Iэр иIуантIэри, иужьрейм зитын хуей хъуащ. Судьям зэпэщIэтыныгъэр къи-гъэувыIащ икIи текIуэныгъэр ди лъэпкъэгъум къыхуигъэфэщащ.
Бабыгуейр егъасэ Урысейм щIыхь зиIэ и тренер Ким Руслан.
Чемпионатым и иужьрей махуэм утыкум къихьащ Къэбэрдей-Балъкъэрым щыщ иджыри зы дзюдоист Туменов Муса. Япэ зэIущIищым хухаха зэманыр и кIэм нэмысу текIуэныгъэхэр къыщызыхьа а щIалэр финал ныкъуэ зэпэщIэтыныгъэм къыщыхигъэщIащ Рязань щыщ Волков Андрей.
Финал цIыкIум ди спортсменыр щыхуэзащ Белгород областым къикIа Молодых Владимир. ЗэIущIэм къыщIагъуа зэманым Туменовым и хьэрхуэрэгъур «иппон»-кIэ тридзэри, жэз медалыр зыIэригъэхьащ.
ЖЫЛАСЭ Замир.
